钦定古今图书集成/明伦汇编/官常典/第693卷 > 章纶
## 钦定古今图书集成/明伦汇编/官常典/第693卷 > 章纶

按《明外史》本传：“纶字大经，乐清人。正统四年进士。授
南京礼部主事。景泰初，召为仪制郎中。纶见国家多
故，每慷慨论事，尝上《太平十六策》，反复万馀言。也先
既议和，请力图修攘以待其变。中官兴安请帝建大
隆福寺成。帝将临幸，纶言：‘万乘之重，不可临异端之
宫。史官书之，实累圣德’。时河东盐运判官济南杨浩”
除官未行，亦上章谏，帝即罢幸。浩后累官巡抚延绥，
右副都御史。纶又因灾异请下诏求致变之由。上示
撤乐减膳之敬，下推恤灾救民之仁，节滥赏之费，罢
冗官之俸，慎差遣之扰，修义仓，汰僧徒。语颇切至。五
年五月复陈《修德弭灾十四事》，曰谨天戒，任燮理，养
圣躬，节幸御，崇俭约，勤德政，敦孝弟，慎赏赉，重名爵，
革巡抚，择重臣，辨异端，却贡献，汰冗官。其大者谓内
官不可干外政，佞臣不可假事权，后宫不可盛声色。
凡阴盛之属，请悉禁罢。而其言敦孝弟，谓：“孝弟者，百
行之本，愿退朝后，朝谒两宫皇太后，修问安视膳之
仪。上皇君临天下十有四年，是天下之父也。陛下亲
受册封，是上皇之臣”也。上皇远在塞外，下诏传位，是
以天下让也。陛下与上皇虽殊形体，实同一人。伏读
奉迎还宫之诏曰：“礼惟加而无替，义以卑而奉尊。”望
陛下允蹈斯言，或朔望，或节旦，率群臣朝见延和门，
以展友于之情，实天下之至愿也。更请复汪后于中
宫，正天下之母仪；还沂王于储位，定天下之大本。如
此，则“和气充溢，灾沴自弭。”疏入，帝大怒。时日已暝，宫
门闭，乃传旨目门隙中出，立执纶，系诏狱。越二日，锺

杖廖庄阙下，因封杖就狱中。杖纶、同各百。同竟死。纶
死复苏，系如故。英宗复位，郭登言纶与廖庄、林聪、左
鼎、倪敬等皆直言忤时，宜加旌擢。帝乃立释纶，命内
侍检前疏不得。内侍从旁诵数语，帝嗟叹再三，即擢
礼部右侍郎。纶既以大节为帝所重，而性亢直，不能
谐俗。石亨招公卿饮，纶辞不往。又数与尚书杨善论
事，不合，亨、善共短纶。乃调南京礼部，就改吏部。宪宗
即位，有司以遗诏请大婚。纶言：“山陵尚新，元朔未改。
百日从吉，心宁自安。陛下践阼之初，当以孝治天下，
三纲五常，实原于此。乞俟来春举行。”议虽不从，天下
咸重其言。成化元年，两淮饥，奏救荒四事。报可。四年
秋，子元应以冒籍举京闱，南京御史杨智等因劾纶，
诏侍郎叶盛等往勘之。明年，纶与都御史高明考察
庶官。纶欲尽去诸不职者，与明论不协。纶独疏上，且
劾明威福自恣，不宜居宪职。章并下盛等。而给事中
王让、御史孔儒皆以考居殿煽同类，连章劾纶。纶亦
屡疏求罢。帝不听。既而盛等勘上元应实冒籍。帝宥
纶，而纶所奏他事亦悉不问。未几，转南京礼部左侍
郎。温州知府范奎被论调官，纶言：“‘温州，臣乡郡’。奎大
得民心。解官之日，士民三万人哭泣攀留，十八日乃
得去。请还之以慰民望。”章下所司，竟报寝。纶性戆，好
直言，不为当事者所喜。为侍郎二十年，终不得迁。请
老去。久之，卒。居数年，其妻张氏上其奏，槀且乞恩。帝
嘉叹，赠南京礼部尚书，谥恭毅。官其次子鸿胪典簿。
元应后举进士，为南京给事中，偕同官极论陈𬬩罪，
忤旨停俸。孝宗嗣位，上《治本》五事。官终广东布政使。